钦定古今图书集成/理学汇编/文学典/第197卷 > 《唐诗类选序》顾陶
## 钦定古今图书集成/理学汇编/文学典/第197卷 > 《唐诗类选序》顾陶

“在昔乐官采诗而陈于国者，以察风俗之邪正，以审
王化之兴废，得刍荛而上达，萌治乱而先觉”，诗之义
也，大矣远矣。肇自宗周，降及汉、魏，莫不政治以讽谕，
系国家之盛衰。作之者有犯而无讳，闻之者伤惧而
鉴诫，宁同嘲戏风月，取欢流俗而已哉！晋、宋诗人，不
失《雅》《颂》，直言无避，颇遵汉、魏之风。下逮齐、梁、陈、隋，德
祚浅薄，无能激切于事，皆以浮艳相夸。《风》《雅》大变，不
随流者无几。所谓“亡国之音，哀以思王，泽竭而《诗》不
作。”“吴公子听五音，知国之兴废”，匪虚谬也。国朝以来，
人多返古，德泽广被，《诗》之作者继出，则有李、杜挺生
于时，群才莫得而及。其亚则昌龄、伯玉、云卿、千运、应
物、益适，建、况、鹄、当、光、羲、郊、愈、籍，合十数子。〈李白杜甫王昌龄陈
伯玉孟云卿沈千运韦应物李益高适常建顾况于鹄畅当储光羲孟郊韩愈张籍姚合〉挺然颓
波，间得苏、李、刘、谢之风骨，多为清德之所讽览，乃能
抑退浮伪流艳之辞，宜矣。爰有律体，祖尚清巧，以切
语对为工，以绝声病为能，则有沈、宋、燕公九龄、严、刘、
钱、孟、司空曙、李端、二皇甫之流，实繁其数。〈沈佺期宋之问张说
张九龄严维刘长卿钱起孟浩然司空曙李端皇甫曾皇甫冉〉皆妙于新韵，播名当
时，亦可谓守章句之范，不失其正者矣。然物无全工，
而欲篇咏盈千，尽为绝唱，其可得乎？虽前贤纂录不
少，殊途同归，“英灵”间气，“正声”《南熏》之类，朗照之下，罕
有孑遗，而取舍之时，能无少误。“未有游诸门而英菁
毕萃，终卷而玷颣全无。”诗家之流，语多及此。岂识者
寡，择者多？实以体词不一，憎爱“有殊，苟非通而鉴之，
焉可尽其善者。”由是诸集悉阅，且无情势相托以雅，
直尢异成章而已。或声流乐府，或句在人口，虽靡所
纪录，而关切时病者，此乃究其姓家，无所失之。或风
韵标特，寄兴深远，虽已在他集，而汨没于未至者，亦
复掇而取焉。或词多郑、卫，或音涉巴、歈，苟不亏六义
之要，安能间之也。既历稔盈箧，搜奇略罄，终恨见之
不遍，无虑选之不公。始自有唐，迄于近代，凡一千一
百三十首，分为二十卷，命曰《唐诗类选》。篇题属兴，类
之为伍，而条贯不以名位卑崇、年代远近为意。骚雅
绮丽，区别有观，宁辞披拣之劳，贵及文明之代。时大
中景子之岁也。